ทอท.เตรียมพร้อมรักษาความปลอดภัยช่วงสงกรานต์
ทอท.เผยช่วงสงกรานต์มีเที่ยวบินเพิ่มเกือบเท่าตัว สั่งเจ้าหน้าที่เพิ่มความเข้มงวดรักษาความปลอดภัย
7 เม.ย. 2553

ทอท.เผยช่วงสงกรานต์มีเที่ยวบินเพิ่มเกือบเท่าตัว สั่งเจ้าหน้าที่เพิ่มความเข้มงวดรักษาความปลอดภัย
นายเสรีรัตน์ ประสุตานนท์ กรรมการผู้อำนวยการใหญ่ บริษัท ท่าอากาศยานไทย (ทอท.) เปิดเผยว่า ทอท. เตรียมความพร้อมให้บริการและอำนวยความสะดวก รวมทั้งการรักษาความปลอดภัยแก่ผู้โดยสารและประชาชนที่มาใช้บริการท่าอากาศยานในช่วงเทศกาลสงกรานต์นี้ ซึ่งคาดว่าจะมีสายการบินเพิ่มจำนวนเที่ยวบิน และมีจำนวนผู้โดยสารเพิ่มขึ้นกว่าปกติ
สำหรับท่าอากาศยานสุวรรณภูมิ (ทสภ.) เที่ยวบินปกติ โดยเฉลี่ยอยู่ที่ 740  เที่ยวบินต่อวัน  และมีจำนวนผู้โดยสารใช้บริการกว่า 1.32 แสนคนต่อวัน ในช่วงเทศกาลสงกรานต์ระหว่างวันที่ 9-18 เม.ย.53 มีสายการบินทั้งในประเทศและต่างประเทศขอเพิ่มเที่ยวบินในช่วง 10 วัน สูงถึง 558 เที่ยวบิน เป็นเที่ยวบินระหว่างประเทศจำนวน 486 เที่ยวบิน เที่ยวบินภายในประเทศจำนวน 72 เที่ยวบิน ซึ่งคาดว่าจะมีผู้โดยสารเดินทางที่ ทสภ. ประมาณ 1.3 ล้านคน โดยเป็นผู้โดยสารระหว่างประเทศประมาณ 9.8 แสนคน ผู้โดยสารภายในประเทศประมาณ 3.2 แสนคน ซึ่งเมื่อเทียบกับจำนวนผู้โดยสารที่เดินทางในช่วงเดียวกันของปี 2552 พบว่าจำนวนผู้โดยสารใช้บริการที่ ทสภ. เพิ่มขึ้น 3.74 % และ ทสภ.ได้มีการประดับตกแต่งอาคารผู้โดยสารและอาคารเทียบเครื่องบินให้มีบรรยากาศของเทศกาลสงกรานต์ รวมทั้งมีการจัดแสดงนิทรรศการสาธิตต่างๆ เพื่อเผยแพร่ศิลปวัฒนธรรม ประเพณีไทย และสร้างความประทับใจให้แก่ผู้โดยสาร การสรงน้ำพระพุทธรูป  โดยเริ่มตั้งแต่วันที่ 6-30 เม.ย.53 โดยจะมีพิธีเปิดงานในวันที่ 8 เม.ย.53 เวลา 10.00 น. ณ อาคารผู้โดยสารชั้น 4 ประตู 5 
นายเสรีรัตน์ กล่าวว่า ในส่วนท่าอากาศยานดอนเมือง (ทดม.)   มีจำนวนเที่ยวบินภายในประเทศคงเดิม แบ่งเป็น 2 สายการบิน คือ สายการบินนกแอร์จำนวน 50 เที่ยวบิน และสายการบินโอเรียนท์ไทย 18 เที่ยวบิน รวมทั้งได้จัดให้มีการสรงน้ำพระพุทธรูปที่บริเวณห้องผู้โดยสารขาออก เพื่อเป็นศิริมงคล รวมทั้งมีขบวนกลองยาวจากสายการบินต่างๆ คอยต้อนรับผู้โดยสาร ทั้งนี้เพื่ออนุรักษ์ประเพณีสงกรานต์และสืบสานวัฒนธรรมที่ดีงามของไทย